**Forbedringspotensial:** Denne artikkelen har forbedringspotensial. Mangler som har blitt anført: *Arikkelens ingress viser til den første boken i en bokserie av seks, mens artikkelen tar for seg hele serien. Artikkelen bør ha et avsnitt om selve figuren*
Rune Belsvik har skrevet bøkene om Dustefjerten.  Foto: Jarle Vines, 2007 
***Dustefjerten*** er en barnebok fra 1991 av den norske forfatteren Rune Belsvik. Boka er den første i en serie på seks bøker om hovedpersonen *Dustefjerten* og vennene hans, utgitt fra 1991 til 2003. Bøkene i bokserien var opprinnelig en bestilling fra Barnetimen for de minste. Serien er etter hvert tildelt flere priser, og er også bearbeidet for scene som musikal og opera.

Landet ved bekken
-----------------

Handlingen utspiller seg i et miljø kalt «Landet ved bekken», som kan minne om Hundremeterskogen, men også om andre miljø med menneskeaktige dyr og figurer, slik som Mummidalen og *Det suser i sivet*. Personene gjør vanlige ting for et førindustrielt eventyrsamfunn: grøftegraving, vedhogst og brødbaking; aktiviteten følger årsrytmen.

De seks hoved-«personene» har forskjellige og entydige karaktertrekk: den entusiastiske Oktava, den bekymrede-ansvarlige Dustefjerten, den naivt nysgjerrige Andungen, den tungsindige Holesnusken, den engstelige Bollefisen og den dypsindige Kavringreven. I lydbokutgavene av bøkene, som Belsvik leser selv, bruker han karikerende-karakteriserende stemmer til fem av rollene, mens Kavringreven blir fremstilt med en sympatiserende normalstemme.

Et hovedtema i bøkene er spennet mellom de naivt karikerte figurene og de eksistensielle spørsmålene som drøftes. Belsvik «kombinerer eit enkelt språk og ei enkel form med djup tenking, psykologisk innsikt og poesi.» Det er «historier om å bli klar over nye sider ved seg sjølv og om å forandre seg.» Et annet tema i bøkene er nonsenskomikk og anakronistiske brudd med eventyrsjangeren.

Handlingen i hver av bøkene er basert på spenninga mellom konstruktive og destruktive krefter; det oppstår en mangelsituasjon (tyveri, ensomhet eller asosial adferd) som må overvinnes med samarbeid og kollektiv innsats fra hele gruppa.

Serien
------

> Serien ble innleidd med *Dustefjerten* (1991), der forfattaren i tillegg til å servere den første forteljinga om landet ved bekken («Dustefjerten og det store bekkerøveriet»), bruker ei lang innleiing til å gi lesaren innblikk i strevet med å finne stoff og språk til forteljinga. [...] Denne boka har ei særleg interesse, fordi vi her får ein slags barnelitterær poetikk gjennom det fiksjonaliserte innblikket i diktarens verkstad.
> 
> 
> Svein Slettan
> 
> 

* *Dustefjerten* (1991)
* *Dustefjerten og det store bekketeateret* (1992)
* *Dustefjerten og den store gullfiskjakta* (1993)
* *Dustefjerten og den store marsipanfesten* (1994) – tildelt Kulturdepartementets barnebokpris og Sunnmørsprisen
* *Dustefjerten og den store vårdagen* (1996) – tildelt Kritikerprisen for beste barne- og ungdomsbok
* *Dustefjerten og den store sommarferieturen* (2003) – tildelt Kulturdepartementets barnebokpris

Fire av bøkene er illustrert av Turid Frantze Lauenborg (nr 2, 3, 4 og 6). Den første var illustrert av Marius Renberg, og den femte av Lisbeth Narud.

Adapsjoner
----------

En dukketeaterversjon av *Dustefjerten og den store marsipanfesten* ble satt opp på Agder teater i 1996, i Giert Werrings bearbeidelse.

Familiemusikalen *Dustefjerten og Andungen* hadde premiere på Det Norske Teatret den 31. januar 2003. Teksten var av Rune Belsvik, musikken ved Terje Johannesen og regien ved Line Rosvoll. Bjørn Jenseg spilte tittelrollen, og stykket var basert på historier fra flere av bøkene.

Bertil Palmar Johansens opera *Dustefjerten - ein opera om lengten, kjærleiken og marsipanen* hadde premiere på Agder teater den 13. oktober 2006.

Referanser
----------

1. 1 2 3 4  Birkeland, Risa, Vold. *Norsk barnelitteraturhistorie*. 2. utg. Samlaget, 2005. ISBN 82-521-5933-8
2. 1 2 3  Mjør, Birkeland, Risa. *Barnelitteratur – sjangrar og teksttypar*. LNU/Cappelen, 2006. ISBN 978-82-02-15856-6
3. 1 2 3 4 5  Svein Slettan. «Smått og stort, Rune Belsviks bøker om Dustefjerten». I: hans *Inn i barnelitteraturen, artiklar om bøker for barn og unge*. Høyskoleforlaget, 2010. ISBN 978-82-7634-859-0
4. ↑  Leikny Haga Indergaard. Dustefjerten i artikkelserien «Nasjonens hukommelse» hos Nasjonalbiblioteket; nb.no, 2001
5. ↑  Kirsten Kallebergs anmeldelse av Dustefjerten og den store sommarferieturen hos barnebokkritikk.no drøfter illustratørskiftet
6. ↑  Rune Belsvik hos allkunne.no
7. ↑  Rune Belsvik Arkivert 11. mars 2016 hos Wayback Machine. hos manusbank.no
8. ↑  Dustefjerten i Det Norske Teatrets forestillingsarkiv
9. ↑  Handlingsreferat og vurdering av musikalen Dustefjerten hos pluto.no/Kulturspeilet
10. ↑  Bollefisen og Dustefjerten Arkivert 5. november 2013 hos Wayback Machine. hos ballade.no, 6.10.2006
11. ↑  katalogopplysninger om partituret til Dustefjerten[*død lenke*], fra mic.no